送逸歸上饒赴試
作者：趙蕃
朝代：宋

paragraphs: 謂汝可勿去，汝去意已堅。
念欲終不遣，汝請倍諄然。
平時父母傍，一事略不與。
及今身自行，凡百誰汝護。
况當苦炎熱，道遠不可說。
晚須背斜陽，曉要踏殘月。
墟落乃可爾，陂湖深戒之。
藥物務頻進，童馬勿過疲。
得失渠有命，勉旃非日競。
汝解事文科，吾其老三徑。
汝歸見吾友，見叔仍見舅。
爲道糠覈肥，無奈相思瘦。